Diari Oficial de la Generalitat Valenciana


Sumari del DOGV 2920, del 31-01-1997 (1997/843346)

ACORD de 7 de gener de 1997, del Govern Valencià, pel qual s'aprova definitivament la modificació núm. 4 de les Normes Subsidiàries de Planejament Municipal de l'Alqueria de la Comtessa.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2920

Data del DOGV
:   31-01-1997

Secció del DOGV
:   ALTRES DISPOSICIONS

Número del document
:   1997/843346


Data del document
:   07-01-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 7 de gener de 1997, del Govern Valencià, pel qual s'aprova definitivament la modificació núm. 4 de les Normes Subsidiàries de Planejament Municipal de l'Alqueria de la Comtessa.  
El Govern Valencià, en la reunió del dia 7 de gener de 1997, adoptà l'acord següent:  
Vist l'expedient sobre el projecte de modificació núm. 4 de les Normes Subsidiàries de Planejament Municipal de l'Alqueria de la Comtessa, de conformitat amb els següents  
Antecedents de fet  
Primer  
El ple de l'Ajuntament de l'Alqueria de la Comtessa va acordar sotmetre l'expedient a informació pública el dia 25 de gener de 1996, cosa que va ser anunciada en el Diari Oficial de la Generalitat Valenciana núm. 2.696, de 26 de febrer de 1996, i en el diari Levante el 2 de febrer de 1996. I, transcorregut el pertinent període d'exposició pública, sense que s'hi formularen al·legacions, el ple de l'ajuntament el va aprovar provisionalment.  
Segon  
El projecte consta de memòria i plànols d'informació i d'ordenació.  
Tercer  
La Comissió Territorial d'Urbanisme de València, reunida en la sessió del dia 12 de juny de 1996, va acordar denegar l'aprovació definitiva de l'expedient de referència.  
Quart  
Interposat el recurs ordinari per part de l'Ajuntament de l'Alqueria de la Comtessa, la Conselleria d'Obres Públiques, Urbanisme i Transports, per Resolució de 25 d'octubre de 1996, va estimar parcialment aquest recurs, sense perjudici que es continuara la tramitació legalment establerta per la resolució definitiva de aquesta modificació de les Normes Subsidiàries de Planejament Municipal de l'Alqueria de la Comtessa.  
Cinquè  
En data 28 d'octubre de 1996, la Conselleria d'Obres Públiques, Urbanisme i Transports, d'acord amb el dictamen del Servei de Coordinació Territorial, i a proposta de la Direcció General d'Urbanisme, va informar favorablement l'aprovació definitiva d'aquest expedient, a l'efecte previst en l'article 55.4 i en la disposició transitòria novena de la Llei 6/1994, de 15 de novembre, Reguladora de l'Activitat Urbanística.  
Fonaments de dret  
Primer  
Respecte al procediment, en aquest cas s'han observat les prescripcions legalment establertes per a les modificacions de planejament general d'aquesta índole, que estan constituïdes pels articles 38 i 39 per remissió del 55 de la Llei 6/1994. Així mateix, s'han sol·licitat els diferents informes preceptius.  
Segon  
Quant al fons de l'assumpte, aquesta modificació té per objecte el canvi d'ubicació d'una zona verda de 820 m2 a una altra ubicada amb idèntica superfície de 820 m2, situada al costat de la zona verda d'una actuació integral declarada d'interès comunitari per Acord de 21 de febrer de 1995, del Govern Valencià (DOGV núm. 2.466, de 09.03.95), i que es concreta en:  
1. Qualificar de terrenys susceptibles d'aprofitament lucratiu zonificat, com a «Magatzems i industrial», els terrenys de superfície de 820 m2 inicialment previstos com a zona verda o espais lliures en l'àrea de la Sotaia de l'Alqueria de la Comtessa, sense modificar la seua qualificació de sòl urbà.  
2. Qualificar de zona verda o espais lliures els terrenys de 820 m2 inicialment previstos com a parcel·les susceptibles d'aprofitament lucratiu zonificat, com a «Magatzems i industrial», limítrofs amb la zona verda prevista en una actuació integral destinada a la indústria agroalimentària, sense modificar l'àmbit d'aquesta actuació declarada d'interès comunitari.  
En síntesi, amb la modificació plantejada es compensa recíprocament el canvi d'emplaçament d'una zona verda municipal i una zona amb aprofitament lucratiu, sense que incremente l'edificabilitat ni, en conseqüència, s'hagen de corregir les cessions ni l'aprofitament corresponent a l'ajuntament. Amb això, s'aconsegueix assegurar la continuïtat de la zona verda esmentada al costat d'una altra zona verda de més qualitat, en configurar-se amb una superfície total aproximada de 2.624 m2. D'aquesta manera s'assegura un aprofitament més racional de l'ús de les zones verdes públiques, sense que això signifique una disminució de la superfície total destinada a zones verdes.  
Tercer  
D'acord amb l'article 40.2 de la Llei 6/1994, de 15 de novembre, Reguladora de l'Activitat Urbanística, no s'aprecien objeccions ni impediments urbanístics legals que obstaculitzen l'aprovació definitiva de aquesta modificació de les Normes Subsidiàries de Planejament Municipal de l'Alqueria de la Comtessa.  
Quart  
El Govern Valencià és competent per a l'aprovació definitiva d'aquesta modificació de planejament urbanístic, ja que aquesta comporta una diferent ordenació urbanística de l'actuació integral declarada d'interès comunitari per Acord del Govern Valencià de 21 de febrer de 1995, segons estableix l'article 5.h) del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià, en relació amb l'article 55 la Llei 6/1994, de 15 de novembre, Reguladora de l'Activitat Urbanística, i l'article 20 de la Llei 4/1992, de 5 de juny, del Sòl no Urbanitzable.  
De conformitat amb els preceptes legals citats i la resta de general i pertinent aplicació, a proposta del conseller d'Obres Públiques, Urbanisme i Transports, el Govern Valencià  
ACORDA  
Aprovar definitivament la modificació núm. 4, de les Normes Subsidiàries de Planejament Municipal de l'Alqueria de la Comtessa.  
Aquest acord entrarà en vigor el mateix dia de la publicació en el Diari Oficial de la Generalitat Valenciana. Aquesta publicació excusa la notificació individualitzada.  
Contra aquest acord, que posa fi a la via administrativa, es podrà interposar recurs contenciós administratiu davant la sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des del dia de la publicació d'aquest acord en el Diari Oficial de la Generalitat Valenciana.  
Amb caràcter previ a la interposició del mencionat recurs, serà requisit imprescindible que el recurrent ho comunique al Govern Valencià, de conformitat amb els articles 57.2.f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això sense perjudici que es puga presentar qualsevol altre recurs que s'estime oportú.  
València, 7 de gener de 1997  
El conseller secretari del Govern Valencià,  
JOSÉ JOAQUÍN RIPOLL SERRANO